पाएं अपने शहर की ताज़ा ख़बरें और फ्री ई-पेपरडाउनलोड करें
शहर के पास कुशमौदा औद्योगिक क्षेत्र में मंगलवार से जिले का दूसरा ऑक्सीजन फिलिंग प्लांट शुरू हो गया। छत्तीसगढ़ से 16 टन द्रव ऑक्सीजन लेकर आए टैंकर ने इसे पहली सप्लाई दी। इस मौके पर प्रदेश के पूर्व केबिनेट मंत्री व राघौगढ़ विधायक जयवर्धन सिंह, कांग्रेस जिलाध्यक्ष हरिशंकर विजयवर्गीय सहित कई अन्य नेता मौजूद रहे। विधायक ने कहा कि छत्तीसगढ़ के मुख्यमंत्री भूपेश बघेल से पूर्व सीएम दिग्विजय सिंह ने ऑक्सीजन सप्लाई की मांग की थी, जो पूरी कर दी गई।
प्लांट के संचालक गौरव गोयल ने बताया कि इस प्लांट में 20 टन द्रव ऑक्सीजन के स्टोरेज की क्षमता है। यहां से 1000 सिलेंडर रोज भरे जा सकेंगे। अभी जो 16 टन ऑक्सीजन मिली है, उससे 1300 सिलेंडर भरे जा सकेंगे। इस प्लांट से गुना के अलावा अशोकनगर और राजगढ़ को सप्लाई करने के निर्देश मिले हैं। जरूरत के मुताबिक हम निर्धारित संख्या में सिलेंडर भरते जाएंगे।
स्टोरेज क्षमता 36 टन: अब बची हुई गैस ग्वालियर नहीं भेजनी पड़ेगी
जिले में ऑक्सीजन स्टोरेज की क्षमता अब 36 टन हो गई है। कुशमौदा में ही 13 टन क्षमता का एक प्लांट पहले से काम कर रहा है। नए प्लांट के शुरू हो जाने से अब टैंकरों में बचने वाली गैस को ग्वालियर भेजने का झंझट खत्म हो जाएगा। पहले टैंकर से सिर्फ 13 टन गैस ही प्लांट पर स्टोर की जा सकती थी। बची हुई गैस को ग्वालियर के मालनपुर स्थित एक प्लांट में स्टोर करने भेज दिया जाता था। फिर वहां से सिलेंडर में उसे भरकर वापस गुना भेजा जाता था। इसमें अनावश्यक पैसा और उससे भी ज्यादा कीमती वक्त खर्च हो जाता था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva zho_Hant eng_Latn